PostNord er i gang med at indrette sig på færre lokationer og har i den forbindelse sat det tidligere distributionscenter i Ankersgade i Aarhus C til salg.

Grunden er på 5.382 kvadratmeter, hvilket knap og nap svarer til størrelsen på en fodboldbane. Selve ejendommen er på 10.218 kvadratmeter.

Ejendommen bliver solgt på ejendomsportalen TrueMarketValue, der ser en række forskellige muligheder for at anvende grunden og bygningerne.

Foto: TrueMarketValue

"I betragtning af den gode beliggenhed samt den positive udvikling i Aarhus ser vi en bred vifte af fremtidige muligheder for ejendommen. Indenfor den nuværende lokalplan kan man enten fortsætte med distribution til det stærkt voksende e-handelsmarked, man kunne lave et moderne og effektivt kontor til for eksempel co-working, som vinder meget frem i denne tid, eller man kunne bygge et nyt stor hotel. Alternativt kan en køber undersøge mulighederne for at udvikle ejendommen til boliger. Studieboliger er altid oplagt i Aarhus, men det kunne også være familieboliger i og med, at man er tæt på indkøb, skoler, daginstitutioner og masser af sportsarealer," siger Allan Kehlet Rieck, direktør i TrueMarketValue.

Læs også Falck-ejendom i Aarhus sættes til salg: Prisen falder hver dag

Ejendommen råder over en stor og højloftet underetage, som ifølge Allan Kehlet Rieck egner sig til sportsfaciliteter i en bolig-løsning, et stort parkeringsanlæg og backof-house i et hotel-scenarie eller kan bibeholdes som distributionscenter i en kontorudvikling.

Der er ikke fastsat en pris på ejendommen, der blev sat til salg i sidste uge. Hvis der kun kommer ét acceptabelt bud, bliver ejendommen solgt på traditionel vis. Hvis der er flere interesserede købere, bliver den solgt på en onlineauktion, oplyser Allan Kehlet Rieck til Lokalavisen. Interesserede købere skal henvende sig inden 7. november, som er foreløbig deadline for salg af ejendommen.